
ЕТИЧЕН КОДЕКС
НА 130 СУ „СТЕФАН КАРАДЖА“











РАЗДЕЛ I: ОСНОВНИ ПОЛОЖЕНИЯ
Чл.1. Този кодекс определя стандартите за етично поведение на работещите в 130.СУ „Стефан Караджа“ и регламентира правила, които следва да се спазват от всички членове на училищната общност при изпълнение на служебните им задължения.
Чл.2. Служителите на 130. СУ „Стефан Караджа“ осъществяват дейността си при спазване принципите на законност, лоялност, честност, безпристрастност, политическа неутралност, отговорност и отчетност.
Чл.3. Работещите в 130. СУ „Стефан Караджа“ се ръководят от основните принципи и ценности на работещите с деца. (1). Детството е изключително важен период от живота на човека.
(2). Семейството е най-естествената среда за развитие на детето.
(3). На всяко дете е гарантирано правото на свобода на изразяване на мнение, свобода на формиране на собствени възгледи, свобода на религия.
(4). Всяко дете има право на закрила срещу нарушаващите неговото достойнство методи на възпитание, физическо, психическо или друго насилие или форми на въздействие.
РАЗДЕЛ II: МОРАЛНИ ОТГОВОРНОСТИ КЪМ УЧЕНИЦИТЕ
Чл.4.(1). Служителят на 130. СУ „Стефан Караджа“ изпълнява задълженията си безпристрастно и непредубедено.
(2). Служителят на 130. СУ „Стефан Караджа“ е длъжен :
т.1.Да опазва данните и личната информация за учениците и техните семейства, станали му известни при или по повод изпълнение на служебните му задължения.
т.2.Да основава практиката си на съвременните знания за детското развитие и познаване на индивидуалните особености на всеки ученик.
т.3.Да създава безопасна и здравословна среда, която стимулира социалното, емоционалното и физическото развитие на учениците.
т.4. Да работи в интерес на учениците.
т. 5  Да осигурява на учениците с увреждания равни възможности за достъп и адекватни грижи и образование.
т.6. Да познава симптомите на занемаряване на дете или насилие над него – физическо, сексуално, вербално, емоционално и при съмнение да уведомява органите за закрила на детето и им оказва пълно съдействие за предприемане на подходящи действия. 
т.7. Да не участва в практики, които не зачитат достойнството на детето, опасни и вредни са за физическото и емоционалното му здраве и развитие, дискриминират го на основа на раса, етнически произход, религия, пол, националност, език, способности, статус, поведение или убеждение на родителите.
т.8. Да подкрепя правото на детето на свободно изразяване на мнение по всички въпроси от негов интерес.
РАЗДЕЛ III: МОРАЛНИ ОТГОВОРНОСТИ КЪМ СЕМЕЙСТВОТО:
Чл.5. При изпълнение на служебните си задължения служителят на 130. СУ „Стефан Караджа“ (1). Подпомага семействата при отглеждането и възпитанието на децата.
(2). Зачита достойнството на всяко семейство, неговите обичаи, език, култура и убеждения.
(3). Уважава ценностите на семействата при отглеждане и възпитание на децата и правото им да вземат решение за тях.
(4). Информира семействата за всички решения, отнасящи се до детето и за начина, по който се работи с него.
(5). Не използва отношенията със семействата за лично облагодетелстване.
(6). Осигурява конфиденциалност на информацията и зачитане правото на семействата на личен живот с изключение на случаите на малтретиране и лоша грижа.
Чл.6. В случаите на конфликт между членовете на семейството, работещият в 130 СУ не взема страна, а работи открито, споделяйки наблюденията си за детето с цел всички включени страни да приемат информирано решение в интерес и за доброто на детето.
РАЗДЕЛ IV: МОРАЛНИ ОТГОВОРНОСТИ КЪМ КОЛЕГИТЕ:
Чл.7.Работещият в 130. СУ „Стефан Караджа“ е длъжен да проявява уважение и коректност, като не допуска поведение, което би накърнило достойнството и правата на отделната личност.
Чл.8. Работещият в 130. СУ „Стефан Караджа“ се съобразява с правото на личен живот на колегите си и не прави изказвания, не коментира и не разпространява информация по техен адрес.
Чл.9. Служителят на 130. СУ „Стефан Караджа“ е длъжен да не допуска с поведението си възникването на конфликтни ситуации при наличие на спорни въпроси и изказани  различни мнения от колегите си.
Чл.10. Когато противоречията между колеги не могат да бъдат разрешени от самите тях се търси съдействието на ръководителя на институцията.
РАЗДЕЛ V: ЛИЧНА ОТГОВОРНОСТ И ПОВЕДЕНИЕ:
Чл.11.(1). При изпълнение на служебните си задължения и в обществения си живот служителят е длъжен да следва поведение, което не уронва престижа на 130. СУ „Стефан Караджа“.
(2). Работещият в 130. СУ „Стефан Караджа“ не допуска на работното си място поведение, несъвместимо с добрите нрави.
(3). Служителят е длъжен да се явява на работа във вид и облекло, съответстващи на служебното му положение и на институцията, която представлява.
Чл.12. Служителят на 130. СУ „Стефан Караджа“ поставя единствено пред своя ръководител открито и честно проблемите, с които се сблъсква в процеса на работата си.
Чл.13. Служителят не може да упражнява дейности, посочени в законодателството като несъвместими с неговите задължения и отговорности, както и да получава доходи от такива дейности.
Чл.14.(1). Служителят е длъжен да спазва служебната йерархия и стриктно да изпълнява актовете и заповедите на горестоящите органи и служители на администрацията.
(2). Служителят не е длъжен да изпълни заповед или нареждане, когато те съдържат очевидно за него правонарушение или засягат неговите права, правата на съпруг или съпруга, на роднини по права линия. В този случай е длъжен незабавно да уведоми органа, от когото е получил заповедта или нареждането.
РАЗДЕЛ VI: КОМИСИЯ ПО ЕТИКА:
Чл.15.(1). За спазването на етичния кодекс и разрешаването на възникнали с приложението му казуси се създава комисия по етика.
(2). Членовете на комисията се избират от педагогическия съвет за срок от една година.
Чл.16.(1). Комисията по етика разглежда сигнали и жалби, свързани със спазването на този кодекс и се произнася с мотивирано становище най-късно в едномесечен срок от постъпването им.
(2). При установено неспазване на този кодекс комисията отправя предложение до работодателя за наказание по Кодекса на труда.
РАЗДЕЛ VII: ЗАКЛЮЧИТЕЛНИ РАЗПОРЕДБИ:
Чл.17. Правилата на поведение, съдържащи се в настоящия кодекс, са неизменна част от ежедневната работа на служителите.
Чл.18. При назначаване на нов служител ръководителят е длъжен да го запознае с разпоредбите на този кодекс.
Чл.19. Настоящият етичен кодекс е отворен документ, подлежащ на непрекъснато развитие, допълване и осъвременяване.

	Настоящият етичен кодекс е утвърден от директора на училището със заповед 
№ 678/14.09.2020 г. и влиза в сила от 15.09.2020 г.
	Етичният кодекс е неразделна част от системата за финансово управление и контрол.
